ЗАЦВЕРДЖАНА

Пастанова

Міністэрства адукацыі

Рэспублікі Беларусь

15.06.2020 № 130

Вучэбная праграма факультатыўных заняткаў

«Выкажыся, каб я цябе ўбачыў!: мастацтва вусных выказванняў»

для ІХ класа ўстаноў адукацыі, якія рэалізуюць адукацыйныя праграмы агульнай сярэдняй адукацыі

Глава 1

Агульныя палажэнні

1. Сапраўдная вучэбная праграма факультатыўных заняткаў (далей – вучэбная праграма) прызначана для ІХ класа ўстаноў адукацыі, якія рэалізуюць адукацыйныя праграмы агульнай сярэдняй адукацыі.

2. Вучэбная праграма разлічана на 35 гадзін (1 гадзіна на тыдзень).

3. Мэта – садзейнічаць фарміраванню літаратурнай і камунікатыўнай кампетэнцыі вучняў, удасканальваць уменні тактыка-стратэгічнага праектавання камунікацыі і рэалізацыі камунікатыўных планаў у розных відах маналогу, дыялогу, палілогу і прэзентацыі ўласных тэкстаў, выказванняў у вусных і пісьмовых формах маўлення.

4. Задачы:

павысіць тэрміналагічную культуру вучняў і ўзровень арганізацыі дзейнасці вучняў па стварэнні ўласных выказванняў;

садзейнічаць пашырэнню ў вучняў сферы псіхалагічных і этычных уменняў, неабходных для эфектыўнай камунікацыі;

удасканаліць валоданне асобнымі камунікатыўнымі тэхнікамі (эфектыўнага чытання, слухання, аргументацыі, рэфлексіі і г. д.) і ўніверсальнымі мадэлямі апрацоўкі і падачы інфармацыі;

выпрацоўваць уменні і навыкі вуснага і пісьмовага маўлення, лагічнага і выразнага выказвання думак, дастатковы запас маўленчых сродкаў (вербальных, паралінгвістычных, кінесічных);

развіваць маўленчую культуру вучняў, іх творчыя здольнасці і майстэрства публічных выступленняў;

удасканальваць вопыт аналізу мастацкага тэксту;

пашыраць чытацкую культуру вучняў, а таксама ўсебакова падтрымліваць і развіваць цікавасць дзевяцікласнікаў да іншых відаў мастацтва (жывапіс, тэатр, музыка і інш.);

спрыяць фарміраванню грамадзянскай, маральна-этычнай пазіцыі вучняў.

5. Рэкамендаваныя метады і прыёмы навучання і выхавання: лекцыя з элементамі эўрыстычнай гутаркі; самастойная праца па індывідуальных заданнях; семінар; практыкум; рэфлексія вусных выказванняў (самарэцэнзаванне і ўзаемарэцэнзаванне); конкурс прамоўніцкага майстэрства; аратарскі турнір; функцыянальна-ролевыя гульні «Дэбаты», «Дыскусія», «Прэзентацыя», «Круглы стол», «Прэс-канферэнцыя», «Гасцявы ўрок» і інш.

6. Вучні, якія асвоілі змест прапанаванай вучэбнай праграмы, павінны:

6.1. ведаць:

асноўныя звесткі пра жыццёвы і творчы шлях пісьменнікаў, творчасць якіх становіцца прадметам вучнёўскіх абмеркаванняў і выказванняў на факультатыўных занятках;

змест асноўных тэарэтыка-літаратурных паняццяў, патрэбных для аналізу і ацэнкі мастацкіх твораў;

змест літаратурна-крытычных, літаратуразнаўчых, іншых тэкстаў, да якіх звернуцца ў працэсе падрыхтоўкі ўласных вусных выказванняў;

багацце і адметнасці моўных выяўленчых сродкаў выразнасці вусных публічных выступленняў;

змястоўныя і структурныя асаблівасці вусных і пісьмовых выказванняў як асноўных відаў работ па літаратуры ў агульнаадукацыйных установах;

6.2. умець:

выразна, у патрэбным тэмпе і з захаваннем патрэбнай інтанацыі чытаць, пераказваць мастацкі тэкст з улікам яго жанравай спецыфікі і ствараць уласнае выказванне на аснове мастацкага твора, асэнсоўваючы яго пафас і выяўляючы аўтарскую пазіцыю і свае адносіны да адлюстраванага;

складаць план і рыхтаваць тэзісы вуснага выказвання пра твор ці пра свае адносіны да адлюстраванага ў творы;

аргументаваць сваю ацэнку падзей, адлюстраваных у творы, ва ўласных выказваннях;

перадаваць змест твораў пры дапамозе розных спосабаў: маўлення, інтанацыі, лагічных націскаў, паўзаў, мімікі і інш.;

даваць вусны або пісьмовы разгорнуты адказ на праблемнае пытанне па вывучаным творы;

весці дыялог па прачытаных творах, улічваць іншы пункт гледжання на твор і аргументавана адстойваць сваё меркаванне;

рыхтаваць вуснае і пісьмовае выказванне з выкарыстаннем літаратуразнаўчых крыніц;

карыстацца даведачна-інфармацыйнай літаратурай;

прэзентаваць уласныя вусныя выказванні падчас публічных выступленняў на аратарскіх конкурсах, турнірах, дэбатах і г. д.;

рыхтаваць тэксты выступленняў для іх публікацыі ў школьных і грамадскіх перыядычных выданнях.

Глава 2

Змест вучэбнага матэрыялу

Уводзіны (2 гадзіны)

Прадмет і задачы факультатыўных заняткаў.

Псіхолага-сітуацыйныя адрозненні вуснага маўлення ад пісьмовага, жывога вуснага слова і мастацкага слова. Спецыфіка вусных выказванняў і іх роля ў фарміраванні маўленчай асобы.

Практыкум. Анкетаванне вучняў з мэтай магчымай карэкціроўкі праграмы. Чытанне (праслухоўванне) і абмеркаванне найлепшых узораў вусных выказванняў знакамітых людзей.

Вуснае выказванне як від публічнага выступлення (6 гадзін)

Вуснае выказванне як публічнае выступленне па акрэсленай тэме. Вызначэнне тэмы і назвы выступлення. Выбар тэмы (адпаведнасць ведам і інтарэсам выступоўцы, агульным і / або групавым інтарэсам слухачоў; актуальнасць, навізна, праблемнасць).

Асноўныя патрабаванні да назвы прамовы. Прыёмы надання назве рэкламнага, інтрыгавальнага характару.

Вызначэнне мэтавай устаноўкі прамовы. Прадумванне яе папярэдняга плана. Працоўны план і яго віды. Крыніцы вусных выказванняў (уласныя разважанні і ўспаміны, назіранні і вопыт, чытанне і інш.).

Асновы бібліяграфічнай эўрыстыкі (бібліяграфічныя дапаможнікі ў выглядзе картатэкі і электроннага каталога, спецыяльных бібліяграфічных выданняў, спісаў літаратуры пры кнігах і артыкулах і г. д.).

Правілы карэктнага і эфектыўнага цытавання.

Афарыстыка як найважнейшая крыніца сэнсавага ўзбагачэння аратарскага выступлення. Уключэнне ў выказванне афарызмаў: адзін з моцных аргументаў – «аргумент да аўтарытэта».

Практыкум. Складанне тэкстаў вусных выказванняў па абранай тэме. Праца з крыніцамі вусных выказванняў. Збор і абагульненне інфармацыі па абранай тэме вуснага выказвання.

Структура вуснага публічнага выступлення (2 гадзіны)

Паняцце кампазіцыі выступлення. Элементы кампазіцыі: уступ, асноўная частка, або разгортванне, заключэнне. Правіла «залатога сячэння», «закон краю» («эфект мяжы») або «правіла рамкі» ў адносінах да кампазіцыі вуснага выказвання. Кампазіцыйнае абрамленне выступлення (элементы, іх функцыі).

Разнавіднасці ўступу і заключэння: прамыя (непасрэдныя), або натуральныя; ускосныя (апасродкаваныя), або штучныя; нечаканыя. Камунікатыўныя прыёмы стварэння ўступу і заключэння.

Спосабы кампазіцыйнага разгортвання асноўнай часткі прамовы. Класіфікацыя па наяўнасці / адсутнасці і характару сэнсавай сувязі падтэм: паралельны, храналагічны (гістарычны) і лагічны спосабы разгортвання выказвання. Структурна-кампазіцыйныя прыёмы інверсіі і рэтардацыі. Камбінаваная форма падачы матэрыялу ў выказваннях як найбольш тыповая для практыкі маўлення.

Слоўнае афармленне вусных выказванняў (8 гадзін)

Культура вусных выказванняў: нарматыўная вытрыманасць і маўленчае майстэрства выступоўцы.

Стылі і тыпы маўлення.

Тропы як сродкі стварэння нагляднасці маўлення. Віды тропаў: простыя (параўнанне, эпітэт) і складаныя (метафара, увасабленне, гіпербала, літота, іронія і інш.). Троп – адзін са спосабаў вобразнага пазнання жыцця, сродак узбагачэння літаратурнай мовы.

Рытарычныя фігуры маўлення і іх роля ва ўзмацненні інфармацыйнага і экспрэсіўнага бакоў выказвання. Практыка ўжывання фігур. Класіфікацыя фігур маўлення: семантычныя (антытэза, аксюмаран, градацыя і інш.) і сінтаксічныя (паўтор і яго разнавіднасці, інверсія, паралелізм і інш.). Роля тропаў і фігур маўлення ў паэтычным тэксце; роля тропаў і фігур маўлення ў празаічным тэксце.

Змястоўнасць і нарматыўнасць вуснага і пісьмовага выказванняў. Лагічнасць і пераканаўчасць выказвання; адпаведнасць выказвання нормам сучаснай літаратурнай мовы; захаванне арфаэпічных, граматычных, стылёвых і лексічных нормаў ва ўмовах інтэрферэнцыі беларускай і рускай моў.

Практыкум. Алгарытм шматаспектнага аналізу твора на прыкладзе празаічнага і паэтычнага тэкстаў. Аналіз тэкстаў прамоў (дзеячаў літаратуры і культуры) з абгрунтаваннем мэтазгоднасці ўжывання ў іх пэўных моўных сродкаў.

Моўныя штампы і клішэ ў вуснай і пісьмовай мове. Моўныя штампы – словы і выразы з аслабленым лексічным значэннем і сцёртай экспрэсіўнасцю; моўны штамп як стылістычная памылка.

Практыкум. Аналіз публіцыстычных і мастацкіх тэкстаў з моўнымі штампамі, выпраўленне памылак.

Тэхніка выканання прамовы (4 гадзіны)

Выкананне – заключны этап працы над прамовай.

Складовыя элементы тэхнікі маўлення: дыкцыя, артыкуляцыя, дыханне, голас.

Паралінгвістычны кантэкст маўлення. Інтанацыя і паўза ў вусным выказванні. Іх роля ва ўзмацненні экспрэсіўнасці выказвання. Сэнсавая і псіхалагічная паўзы; лагічная паўза. Фарміраванне інтанацыйнай вобразнасці выказвання.

Кінесічныя сродкі маўлення (жэсты, міміка).

Метады самааналізу і самакантролю. Рэкамендацыі па пераадоленні «псіхалагічнага бар’ера». Праслухоўванне гуказапісу з матывіроўкай сваіх адносін да акцёрскага і / або аўтарскага выканання.

Практыкум. Творчая сустрэча (майстар-клас, круглы стол, прэс-канферэнцыя, гасцявы ўрок) з пісьменнікамі, журналістамі, дыктарамі радыё і тэлебачання, выкладчыкамі ўстаноў вышэйшай адукацыі.

Асновы палемічнага майстэрства (3 гадзіны)

Асноўныя формы маўленчага спаборніцтва: дыскусія, палеміка, дыспут, спрэчка і дэбаты (аналіз зместу пералічаных тэрмінаў). З гісторыі спрэчкі. Агульныя патрабаванні да вядзення спрэчкі. Культура паводзін удзельнікаў палемікі.

Практыкум. Дыскусія (дыспут, дэбаты) па найбольш актуальных пытаннях літаратуры і культуры. Падрыхтоўка тэкстаў дыскусійных выступленняў з цытаваннем першакрыніц.

Конкурс вусных выказванняў (3 гадзіны)

«Слова» як жанр старажытнай літаратуры і аратарскай прозы. Тыпалагічныя асаблівасці жанру слова. Аналіз публіцыстычных або мастацка-публіцыстычных твораў у жанры «Слова пра ...».

Мадэль публічнай прамовы ў жанры «Слова пра ...».

Падрыхтоўка і прэзентацыя прамовы ў жанры «Слова пра ...». Крытэрыі ацэнкі вуснага выказвання.

Практыкум. Конкурс на найлепшае «Слова пра ...».

Аратарскі турнір (5 гадзін)

Падрыхтоўка да аратарскага турніру: стварэнне аргкамітэта турніру; размеркаванне абавязкаў; складанне праграмы, інфармацыйнага ліста, папярэдняе абмеркаванне прапанаваных для маналагічных выказванняў тэмаў і дыскусійных пытанняў для палемікі і «рыторыкі хуткага рэагавання».

Правядзенне вучнёўскага аратарскага турніру «Цыцэроній», дэвіз якога: «Poetae nasсuntur, oratores fiunt: Паэтамі нараджаюцца, аратарамі становяцца». Этапы турніра: конкурс прамоўніцкага майстэрства (выступленні ўдзельнікаў з маналагічнымі выказваннямі на абраную тэму); конкурс палемічнага майстэрства (публічнае абмеркаванне і абарона ўласнай пазіцыі падчас дыскусіі па найбольш актуальных ці найбольш спрэчных праблемах літаратуры); конкурс «рыторыка хуткага рэагавання» (дэманстрацыя імправізацыйных маўленчых здольнасцей і ўменняў выступаць экспромтам: выконваць прапанаванае маўленчае заданне, скіраванае на аператыўнасць, вынаходлівасць і арыгінальнасць вырашэння; адказваць на спрэчныя пытанні); падвядзенне вынікаў аратарскага турніру (вызначэнне найлепшых выступоўцаў, узнагароджанне іх дыпломамі).

Падвядзенне вынікаў працы на факультатыўных занятках

 (1 гадзіна)

Формы маніторынгу факультатыўных заняткаў. Тэхналагічныя карты па адсочванні выніковасці факультатыўных заняткаў. Тэхналогіі рэфлексійнай дзейнасці: «Рэфлексійная мішэнь», «Рэфлексійны круг», «Ключавое слова», «Сінквейн», «Дыяманта» і г. д.

Прыкладныя тэмы для вусных выказванняў

І. Конкурс прамоўніцкага майстэрства.

1. Узнікненне мастацтва слова.

2. Міф і літаратура.

3. Біблія – Кніга кніг.

4. «Промень сонечны, які прасвятліў зямлю Полацкую».

5. Кірыла Тураўскі – выдатны красамоўца эпохі Сярэднявечча.

6. «Усяслаў-князь людзям суд судзіў, гарадамі князёў надзяляў».

7. «Я – родам з Адраджэння, ды цяпер усім часам, прасторам я належу».

8. «Так і людзі, дзе нарадзіліся і ўскормлены, да таго месца вялікую ласку маюць».

9. «Княжанне Вітаўта лічаць усе летапісцы росквітам княства Літоўскага, нашага краю...».

10. Героі беларускай гісторыі ў паэме «Гражына» А. Міцкевіча.

11. «Ці знаў хто з вас, браткі, Тараса? »

12. Сатырычны змест п’есы «Пінская шляхта”.

13. «Пісьмо з-пад шыбеніцы» і верш «Марыська чарнаброва, галубка мая» як запавет нашчадкам.

14. Пісьменнікі-ўдзельнікі паўстання 1863 года.

15. «Ото ж гаворка, язык і ёсць адзежа душы».

16. «Дудка ёсць, смык ёсць, а хтось скрыпку, можа, даробе».

17. «Я буду маліцца і сэрцам, і думамі...».

18. Вобраз «раскіданага гнязда» ў драме Янкі Купалы.

19. Пошукі героямі драмы «Раскіданае гняздо» шляхоў выйсця з тупіка.

20. «Я хацеў бы спаткацца з Вамі на вуліцы...» (філасофская лірыка М. Багдановіча).

21. «Не пакідайце ж мовы нашай, беларускай, каб не ўмёрлі!» (Ф. Багушэвіч).

22. «Кнігі Коласа і Купалы нам калыскай і песняй былі...» (П. Броўка).

ІІ. Конкурс палемічнага майстэрства.

1. Міф. Першапачатковая «навуковая» карціна свету?

2. Эксплуатацыя прыроды ці паэтызацыя прыроды? (Чалавек і прырода ў беларускай міфалогіі, творах беларускіх пісьменнікаў).

3. Ці патрэбны сучаснаму беларусу Усяславы і Вітаўты?

4. Еўфрасіння Полацкая. Сярэднявечная манашка ці неардынарная асоба свайго часу?

5. Францыск Скарына. Асветнік, першадрукар ці паспяховы прадпрымальнік ХVІ стагоддзя?

6. «Песня пра зубра» – «песня пра нас» ці турыстычны даведнік пра Беларусь для італьянскага чытача ХVІ стагоддзя?

7. Чаму Ян Баршчэўскі пераклаў свой галоўны твор з беларускай на польскую мову, або Моўна-культурная сітуацыя ў Беларусі ў сярэдзіне ХІХ стагоддзя.

8. Юдзіф – Гражына – Бандароўна.

9. «Пінская шляхта». Happy end для Кручкова ці для шляхты?

10. «Тарас на Парнасе». Твор пра літаратуру ці даведнік пра беларускія стравы ХІХ стагоддзя?

11. Каму ж кепска будзе ў паэме «Кепска будзе! »?

12. Паэма «Бандароўна». Канфлікт маральны ці сацыяльны?

13. «Раскіданае гняздо». Рэалістычны ці сімвалічны твор?

14. Праўда Сымона і праўда Зоські ў драме «Раскіданае гняздо».

15. Хто з герояў драмы «Раскіданае гняздо» знайшоў выйсце з тупіковай сітуацыі?

16. Ці знайшлі агульную мову Лабановіч і Саханюк?

17. Лабановіч і Ядвіся. Чаму разышліся іх жыццёвыя шляхі?

ІІІ. Конкурс «Рыторыка хуткага рэагавання».

1. Спачатку было Слова.

2. «Багацце духоўнае – злата дзяржавы».

3. Ля запаленай свечкі.

4. «Не шукай ты шчасця, долі на чужым, далёкім полі...».

5. «Цяпер разгорнем часаў шаты...».

6. «Чуецца музыка дзіўная ў повесцях сонных імшараў...».

7. «Вобразы мілыя роднага краю...».

8. «Бо нашто каласы, калі няма васількоў».

9. «Вось сімвал твой, забыты краю родны!»

10. «Нашто ж на зямлі сваркі і звадкі...».

11. «Жывеш не вечна, чалавек. Перажыві ж у момант век!»

12. «Ты, мой брат, каго зваць Беларусам...».

Рэзерв вучэбнага часу (1 гадзіна)